第四章兼簡其子
作者：鄧肅
朝代：宋

paragraphs: 虱卜雖蕭條，虎筮固豪壯。
要皆有得失，未息胸中望。
那知方寸地，太空等虛曠。
川逝水不流，石高風自浪。
鄭五相府榮，謝三漁舟漾。
窮達安在哉，但瞞肉眼障。
鼓瑟鏗爾捨，扶杖曝然放。
在我本不虧，底處更求長。
獨掛百錢遊，無人捉私釀。
醉歸一腹春，滿紙揮琴暢。
珍重江左王，德卲宜絳帳。
天遣千里來，不顧閩山瘴。
人言臭味同，政可慰悽愴。
誰知金玉予，詩成即相餉。
筆力到天心，開卷人爭仰。
但勿賦兔葵，小兒易生謗。
獻之詩更奇，句法晉宋尚。
從渠得精深，嗟余真恍儻。
何當日相從，煩君更語上。
徑追太古風，三嘆聊十唱。